C 125/464
DA
Den Europæiske Unions Tidende
5.4.2023
Torsdag den 15. september 2022
B. der henviser til — som det fremgår af artikel 49 i TEU, der giver mulighed for, at enhver europæisk stat kan ansøge om at blive medlem af Den Europæiske Union — at Den Europæiske Union består af stater, som frit og frivilligt har forpligtet sig til at overholde de fælles værdier, jf. artikel 2 i TEU, som respekterer disse værdier, og som påtager sig at fremme dem, idet EU-retten er baseret på den grundlæggende præmis, at hver medlemsstat deler disse værdier med samtlige andre medlemsstater og anerkender, at disse medlemsstater deler dem med den (5); C. der henviser til, at denne præmis forudsætter og begrunder, at der foreligger en gensidig tillid mellem medlemsstaterne med hensyn til anerkendelsen af disse værdier og dermed under iagttagelse af EU-retten, der gennemfører disse (6); D. der henviser til, at en medlemsstats overholdelse af værdierne i artikel 2 i TEU er en betingelse for udøvelsen af alle de rettigheder, der følger af anvendelsen af traktaterne, for denne medlemsstat; der henviser til, at en medlemsstats regerings overtrædelse af Unionens grundlæggende værdier uvægerligt indebærer et angreb på borgernes personlige frihedsrettigheder, politiske og sociale rettigheder samt deres velstand og velfærd; der henviser til, at Ungarn selv har tilsluttet sig de værdier, der er nedfældet i artikel 2 i TEU; E. der henviser til, at princippet om loyalt samarbejde i artikel 4, stk.
3, i TEU pålægger Unionen og medlemsstaterne en forpligtelse til at bistå hinanden ved gennemførelsen af de opgaver, der følger af traktaterne, i fuld gensidig respekt, og pålægger medlemsstaterne at træffe alle almindelige eller særlige foranstaltninger for at sikre opfyldelsen af de forpligtelser, der følger af traktaterne eller af retsakter vedtaget af EU-institutionerne; F. der henviser til, at artikel 19 i TEU konkret udtrykker værdien af retsstatsprincippet, som er bekræftet i artikel 2 i TEU, og lægger ansvaret for at sikre en fuldstændig anvendelse af EU-retten i alle medlemsstater og retsbeskyttelse af fysiske personers rettigheder i henhold til denne på både de nationale domstole og EU-Domstolen (7); G. der henviser til, at en klar fare for, at en medlemsstat groft overtræder de værdier, der er omhandlet i artikel 2 i TEU, ikke kun vedrører den medlemsstat, hvor denne fare er til stede, men indvirker på de øvrige medlemsstater, på den gensidige indbyrdes tillid mellem dem og på selve Unionens grundsubstans og dens borgeres grundlæggende rettigheder i henhold til EU-retten; H. der henviser til, at anvendelsesområdet for artikel 7 i TEU ikke er begrænset til forpligtelserne i henhold til traktaterne således som i artikel 258 i traktaten om Den Europæiske Unions funktionsmåde (TEUF), og til, at Unionen kan vurdere, om der foreligger en klar fare for en grov overtrædelse af de fælles værdier på områder, der henhører under medlemsstaternes kompetence; I. der henviser til, at der igennem flere år ikke er grebet tilstrækkeligt ind over for situationen i Ungarn, at der fortsat er mange bekymringer, og at der i mellemtiden er opstået mange nye problemer, hvilket har en negativ indvirkning på Unionens image og på dens effektivitet og troværdighed med hensyn til at forsvare grundlæggende rettigheder, menneskerettigheder og demokrati på verdensplan og afslører behovet for at adressere sådanne spørgsmål gennem en samordnet EU-indsats; J. der henviser til, at flertallet af deltagerne i Udvalget om Borgernes Rettigheder og Retlige og Indre Anliggenders ad hoc-delegationsrejse til Budapest fra den 29. september til den 1. oktober 2021 stadig nærer alvorlig bekymring med hensyn til demokratiet, retsstaten og de grundlæggende rettigheder i landet; der henviser til, at delegationen har konkluderet, at situationen ikke er blevet forbedret siden 2018, men tværtimod er forværret; K. der henviser til, at Ungarns regering lader hånt om princippet om EU-rettens forrang, som er nedfældet i EU-Domstolens retspraksis, men selv gør brug af EU-Domstolen, når det drejer sig om at anlægge sager vedrørende gældende EU-retsakter; L. der henviser til, at det ungarske parlament den 19. juli 2022 vedtog en beslutning, hvori det opfordrede til, at Europa-Parlamentets beføjelser begrænses, og at medlemmer af Europa-Parlamentet udpeges i stedet for at blive valgt;
(5) (6) (7)
Dom af 24. juni 2019, Kommissionen mod Republikken Polen, C-619/18, ECLI:EU:C:2019:531, præmis 42.
Domstolens udtalelse af 18. december 2014, Udtalelse afgivet i medfør af artikel 218, stk.
11, TEUF, 2/13, ECLI:EU:C:2014:2454, præmis 168.
Dom af 27. februar 2018, Associação Sindical dos Juízes Portugueses, C-64/16, ECLI:EU:C:2018:117, præmis 32.